text: Auktion i Vejle: Gik du glip af en båd til 100 kr.?
  18 september 2017 kl. 14.35
  En båd for 100 kr. Men så kræver den også en masse knofedt. Vejle Lystbådehavn holdt mandag auktion over herreløse både.
  Vejle Lystbådehavn mangler plads til vinteropbevaringen af både. Men en del af pladsen har været optaget af herreløse både, hvor ejeren er ukendt. Derfor blev de forladte både solgt på auktion.
  Den billigste gik for 100 kr. Og resten gav heller ikke de store beløb.
  - Interessen har været stor. De sidste uger har der været fire-fem henvendelser hver dag, og i dag har det været helt kaotisk, fortæller havnemester Steen Andersen, Vejle Lystbådehavn.
  Pengene, som kommer ind ved auktionen, bruges til at betale advokater og annoncer for auktionen.
  - Der bliver ikke noget til havnechefens feriefond, siger Steen Andersen.
  Oprindelig var der en lille snes efterladte både. Men efter omtale i bl.a. TV SYD har flere bådejere vågnet op og har indløst deres både.
  - Andre har det vist sig, at de har været stjålne. Der har ejermanden selvfølgelig fået udleveret sin båd.  Og en enkelt båd forsvandt i løbet af en nat, så der kun var otte både på auktionen i dag, konstaterer havnechefen.
  
  